熊禾
赠医士詹翠峰
我观卦气先天图，更参岐伯答问书。
虽然三坟不可得，此即造化阴阳枢。
超然便可会大道，学不至此应非儒。
医亦其中一事耳，造妙直与神明俱。
后人自是识根浅，九流既裂家法殊。
儒家道家已为二，医术下视史与巫。
苍生百万命安寄，天地生物意亦辜。
日来运气颇自别，颠倒温凉与寒热。
众工庸技漫尝试，须藉良医为宣节。
翠峰直是英杰士，家世箕裘素儒业。
辞章小技我易工，要参大道融明彻。
太上好生无别事，且向医方究施设。
垂帘市肆心自闲，左右图书恣怡悦。
便是羲皇以上人，岂但当年佗扁诀。
今兹出手才小试，邦人感恩已凜烈。
长歌为作儒医行，德君之深望君切。
古称良相即良医，大化烦君更调燮。